Everyday Angels - Charity Kayembe - May 17, 2019 - May 18, 2019 at Gloriepoort Church, Mortsel Brussels
2640 Mortsel , BRU ‘Ons deure is oop, kom praat’ - Misdaad - Republikein
Tuesday, October 22nd, 16:26:41
‘Ons deure is oop, kom praat’
Jonger kinders ontdek liggaam
Ronelle Rademeyer – “Die samelewing moet inligting beskikbaar maak oor waar jongmense wat probleme het, hulp kan kry. Jongmense moet besef selfdood is nie die oplossing nie; daar mense is wat hulle kan help.”
So sê adj.komm Erastus Iikuyu, koördineerder van misdaadondersoeke in die Erongostreek, na aanleiding van die selfdood van ‘n graad 11-leerling aan die Hoërskool Namib High op Swakopmund.
Haar liggaam is Sondag omstreeks 13:00 deur twee jonger leerlinge van die dorp ontdek toe hulle by die Laerskool Swakopmund se speelterrein wou gaan speel. Die ouer meisie het haarself vermoedelik vroeër die dag met ‘n tou aan die paal van ‘n swaai op die speelterrein opgehang. Sy was 16 jaar oud.
Die geskokte kinders het hul ouers in kennis gestel, waarna die polisie ontbied is.
Volgens Iikuyu is ‘n selfdoodnota in die oorledene se broeksak gevind.
Die polisie het gister in sy misdaadverslag gesê die meisie se naasbestaandes kon nie dadelik van haar dood in kennis gestel word nie, aangesien hulle uitstedig was.
Sy het by haar familie in Mondesa gewoon.
“Jongmense is môre se leiers. Ons moet hulle laat verstaan as hulle probleme het, moet hulle met ouer mense daaroor praat. Die samelewing moet ons help om die boodskap by hulle te kry,” sê Iikuyu.
Intussen het die ministerie van onderwys, kuns en kultuur en die ministerie van gesondheid en maatskaplike dienste gister ‘n span beraders na dié hoërskool gestuur om traumaberading aan leerlinge te gee.
Me. Ernfriede Stephanus, direkteur van onderwys in die Erongostreek, sê die beraders is daarheen gestuur om die leerlinge te kalmeer en te bepaal hoe dit met hulle gaan.
“My boodskap aan jongmense is julle moet praat, ons is hier om te luister. Ons deure is oop; julle kan enige tyd by ons instap. Gesprekke met die skoolberader is vertroulik. As julle nie iemand by die huis het om mee te praat nie, kom na ons toe,” het Stephanus aan Republikein gesê.